钦定古今图书集成/明伦汇编/皇极典/第259卷 > 去謟佞策 白居易臣闻昏明不并兴邪正不两废盖贤者进则愚者退矣曲者用则直者隐矣亦犹昼夜相代寒暑相推必
## 钦定古今图书集成/明伦汇编/皇极典/第259卷 > 去謟佞策 白居易臣闻昏明不并兴邪正不两废盖贤者进则愚者退矣曲者用则直者隐矣亦犹昼夜相代寒暑相推必

然之理也。然则兴盛之代，非无小人，小人之道消，不
能见而为乱也；昏衰之代，非无君子，君子之道消，不
能出而为理也。故殷纣之末，三仁在朝；虞舜之初，四
凶在位。虽仁在朝，不能用之，所以丧天下，速于旋踵
也；虽凶在位，卒能去之，所以理天下易于覆掌也。用
舍兴亡之验，唯明主能察焉。然则历代之主，莫不知
“邦以贤盛，以愚衰，君以谏安，以佞危。然则犹前车覆
而后车不诫”者，何也？盖常人之情，悦其从命逊志者，
恶其违己守道者。又君子难进而易退，况恶之乎？小
人易进而难退，况悦之乎？是则常主之待君子也，必
敬而疏，其遇小人也，必轻而押。押则恩易下及，疏则
情难上通。是以面从者日亲，动则假“武威而自负也；
骨鲠者日疏，言则犯龙鳞而必死也。故政令日以坏，
邦家日以倾，斯所以变盛为衰，转安为危”者矣。是以
明王知君子之守道也，虽违于己，引而进之；知小人
之徇惑也，虽从于命，推而远之；知谠言之为良药也，
虽逆于耳，恕而容之；知佞言之为美疢也，虽逊于心，
忍而绝之。故政令日“以和，邦家日以理”，斯所以变衰
为盛，转危为安者矣。盛衰安危之效，唯明王能鉴焉。